EILEEN DAY McKUSICK

ELEKTROMOS TEST
ELEKTROMOS EGÉSZSÉG

Éljünk egészségesebb és teljesebb életet
az elektromosság egyedülálló erejének segítségével

ÉDESVÍZ KIADÓ
BUDAPEST

A fordítás az alábbi kiadás alapján készült:

Eileen Day McKusick / ELECTRIC BODY, ELECTRIC HEALTH

St. Martin’s Essentials,

an imprint of St. Martin’s Publishing Group, USA, 2021

Fordította

Nagy Mónika

Szerkesztette

Komor Kata

Szaklektor

Csák Csaba

Copyright © Eileen Day McKusick, 2021

Hungarian translation © Nagy Mónika, 2021

Hungarian edition © Édesvíz Kft., 2021

Cover design © Édesvíz Kft., 2021

Original design by Steven Seighman

Cover photo shutterstock.com

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Tipográfia Alinea Kft.

Borítót készítette Tóth Attila

Elektronikus változat
Békyné Kiss Adrien

ISBN 978-963-507-210-1 (epub)

ISBN 978-963-507-211-8 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOMJEGYZÉK

Előszó: A látható és láthatatlan fény

Bevezetés: Hogyan növeljük elektromos feszültségünket?

ELSŐ RÉSZ: Elektromos gondolkodás

1. Utam az elektromos egészséghez

2. Az emberi biomező feltérképezése

3. Elektromos univerzum, elektromos én

4. ÉTER: A rejtett dimenzió

5. Fénytest

6. Elektromágneses érzelmeink

MÁSODIK RÉSZ: Az emberi biomező anatómiája

7. Így dolgozzunk a biomezőben

8. LÁBFEJ: Az alap, amelyen állunk

9. TÉRD: Felszabadulás

10. GYÖKÉR: Létezés és cselekvés

11. SZAKRÁLIS: Az öröm, önbecsülés és bőség visszaszerzése

12. NAPFONAT: A bennünk ragyogó nap

13. SZÍV: Nyíljunk meg a szeretetnek

14. TOROK: Az igazság rezgése

15. HARMADIK SZEM: A fókusz tágítása

16. KORONA: Csatlakozzunk a kozmikus tánchoz

UTÓSZÓ: Mi magunk vagyunk, akire vártunk

1. Függelék

2. Függelék

3. Függelék

Ajánlott irodalom

A szerzőről

ELŐSZÓ:
A látható és láthatatlan fény

2009 decemberének téli napfordulóján a fiam, Quinn leült a vacsoraasztalhoz, majd megkérdezte, tudjuk-e a férjemmel, hogy létezik egy negyedik halmazállapot is: a plazma – az elektromos töltéssel rendelkező gáz, amely a tér 99,99 százalékát kitölti, és csillagokat, bolygókat és egész galaxisokat köt össze hatalmas fényhálókban. Egészen addig három halmazállapotról hallottam: szilárd, folyékony és légnemű. Hogy hagyhattam figyelmen kívül egy teljes halmazállapotot? Ami pedig, mint később megtudtam, tulajdonképpen ott van mindenütt. Ez az egyszerű kérdés vezetett le a felfedezés nyúlüregébe, megváltoztatva a kutatásom, munkám és egész kozmológiai világképem jellegét.

Akkoriban kilenc kiló súlyfelesleg volt rajtam, pénzhiánnyal, súlyos adóssággal küszködtem, krónikus hátfájástól, felborult emésztéstől, aknéktól és a talpamon számtalan szemölcstől szenvedtem, a házasságom romokban hevert, s én eközben igyekeztem egyensúlyozni a munka, a gyereknevelés és életem első, mellesleg nappali szakos egyetemi tanulmányai között. Ez a sokrétű küzdelem azóta volt szerves része életemnek, hogy tizennyolc évesen az egészség és emberi potenciálok kiaknázásának útjára léptem, ám az önsegítő könyvekkel, tanfolyamokkal és különféle gyógyító módszerek kipróbálásával töltött évtizedek ellenére sem sikerült elérnem, hogy fitten, ép testben, bőségben és elégedetten éljek. Meg sem közelítettem mindezt.

A plazma felfedezése azonban egy teljesen új világra nyitott kaput – a fény és kapcsolódás világára, szemben a sötét, elkülönült, mechanikus világnézettel, amire tanítottak. Továbbá tökéletes szinkronban volt a kérdéssel is, melyet a mesterképzés során épp tanulmányoztam, és szakmai és tudományos alapon igyekeztem megválaszolni. A megelőző tizenöt évet hangterapeutaként és független kutatóként annak vizsgálatával töltöttem, hogy a hangvilla által keltett tiszta, koherens hanghullámok miként hatnak az ember jóllétére és egészségére, s reméltem, elmélyedésem a tudomány világában valamiképp fényt derít majd sok megmagyarázhatatlan megfigyelésemre.

És a fény meg is érkezett! Testünk alapvetően elektromos aspektusának és a köröttünk lévő világgal alkotott elektromos kapcsolatának (ezt a könyvben meghatározom majd) hirtelen megvilágítása meghozta a vágyott, nagyobb rálátást. Összeillesztette a hang és rezgés, a tudomány és spiritualitás, az egészség és az emberi potenciál területén végzett minden korábbi vizsgálódásom puzzle-darabjait. Miután képes voltam ezt felfogni, megértettem, hogy mindvégig ennek a – tudományos, és nem csupán spirituális vagy vallási szempontból – mindenütt jelen lévő, összekapcsoló fénynek a felismerését kerestem. Úgy „láttam meg a fényt”, hogy az mind a racionális elmémet, mind a lelkemet megnyugtatta, s ezzel keresésem véget ért.

Hónapokat töltöttem azzal, hogy minden lehetséges információt megtanuljak a plazmáról (még egy független tanulmányt is készítettem róla a mesterdiplomámhoz), és nem sokkal később elkezdtem tanítani az általam kifejlesztett hangterápiás módszert az első csoportomnak. Még 1996-ban bevezettem egy „hangvillás kezelés” részt is az akkor másodállásként végzett masszázsterápiámba. Kíváncsiságom és kísérletező készségem révén, némiképp véletlenül, felfedeztem egy egyedülálló terápiás módszert, amelyet végül biomező-hangolásnak neveztem el: egy egyszerű, hatékony, noninvazív módszer, amely a testen és a test körül alkalmazott hangvillákkal „hangolja be” az elhangolódott szervezetet. A hangvillák koherens hangjának felhasználása igazán frappáns megoldás az energetikai blokkok oldására, mely mélyreható és jelentős eredményeket hozott fizikai, mentális és emocionális szinten egyaránt. Miután majdnem tizenöt évig alkalmaztam klienseimen a módszert, és láttam, hogyan válnak könnyebbé, vidámabbá, egészségesebbé általa, most új tanítványaim révén végre magam is megtapasztalhattam ezt.

A „hangolások” hatására egészségem szinte azonnal javulni kezdett. Elsőként a szemölcsök tűntek el a talpamról. Megrekedt energiám ismét mozgásba lendült, belső elektromos töltésem megnövekedett, és lassan, de biztosan elkezdtem megoldani az addig rám nehezedő problémákat. Az újonnan szerzett tudatosság, az új természetes erőforrás talaján a dolgok erőteljes változásnak indultak. Mintha a bennem növekvő fény a körülöttem lévő világot is beragyogta volna, lehetővé téve olyan megoldások és összefonódások megpillantását, amelyeket korábban képtelen voltam észrevenni.

E két, látszólag különálló esemény – az élet elektromos természetének felismerése és évek óta alkalmazott hangterápiás módszerem tanításának megkezdése – együttesen hatalmas változást eredményezett az életemben. A fény és összekapcsoltság számomra addig ismeretlen kozmológiai történetébe való bepillantás, illetve a diákjaimtól kapott finomhangolások hatására soha nem képzelt mértékben kitágult a felfogásom az egészségről, az életről és az egész univerzumról. Kezdtem meglátni a gondolatokban, érzésekben és tettekben rejlő egyéb lehetőségeket is, amelyek korábban fel sem merültek bennem, s amelyek a régi, reménytelen, megszokott körök helyett új, hatékony megoldásokhoz vezettek.

Nagy hasznát vettem ugyan a hangvillának és a biomező hangolásának energetikai rendszerem helyreállításában, mégsem szeretném, ha ez a könyv a tanfolyamok, eszközök és egyebek reklámozásáról szólna. A legfontosabb, amit ezen az úton megtanultam, hogy hogyan használjam tisztábban, hatékonyabban és egészségesebben saját elmémet – vagyis saját biomezőmet. Energiamezőnk az elménk térképe, és elménk végeredményben a kezünkben lévő legerőteljesebb eszköz. Számos ötletet és gyakorlati tanácsot adok majd, hogyan hozzuk jobb formába, és hogyan tegyünk szert erősebb, fényesebb, ragyogóbb és egyben ellenállóbb energiára, amit testi átalakulás is követni fog.

Lényegében véletlenül ráleltem egy trükkre az életnek nevezett játékban, amelyet megértve és alkalmazva sokkal könnyebben támogathatjuk egészségünket, belső és külső gyarapodásunkat és kreativitásunkat. Két alapvető összetevőből áll: az elektromosság megértéséből és az érzelmeinken végzett munkából. Érzelmeink és érzéseink lényegében rajtunk természetesen áthaladó elektromágneses hullámok, akár az óceán felszínének fodrai – hacsak mi meg nem tagadjuk, el nem nyomjuk vagy fojtjuk őket, minek következtében megmerevednek és megakadnak testünkben és biomágneses mezőnkben, ellenállást és mozdulatlanságot okozva, ami akadályozza az energia egészséges áramlását. A hatékony érzelemfeldolgozás (egyéb egyszerű módszerek mellett) alapvető eszköz elektromos testünk megerősítéséhez és harmonizálásához, melyet a következő oldalakon részletesen bemutatok.

Mindezt 2019 téli napfordulóján írom, lábamat a jamaikai Negril strandjának homokjába fúrva, mellettem a férjem, akivel huszonhárom éve vagyunk házasok, és nem kevés vihart vészeltünk át. Termetes, asszonyos alakom helyett testem ismét olyan fitt és karcsú, mint tizenéves koromban, s ezt nem testedzéssel és szigorú diétával őrzöm meg, hanem a hangterápia átgondolt alkalmazásával, illetve az általam mértéktartó hedonizmusnak nevezett módszer elsajátításával (ezekről is szó lesz majd a későbbiekben).

Nincsenek adósságaim, se fájdalmaim, ehetem, amit szeretek, mégsem hízom el, tehetem, amit szeretek, azokkal, akiket szeretek, és tele vagyok energiával. Gyümölcsöző, nemzetközi üzletet építettem, amely lehetővé teszi, hogy egyik nagy szerelmemnek, az utazásnak hódoljak, valamint az utóbbi időben ismét a kutatásra és a zenére – két nagy szenvedélyemre – fókuszáljak.

Mindezt nem önfényezésként mesélem el, csak szeretném megosztani az olvasóval saját utam történetét attól kezdve, hogy úgy kapartam össze benzinre a pénzt a 800 dolláros Subarumba a vermonti hegyekben, és a használtruha-üzletben vett farmernadrágból kibuggyant a hasamon az úszigumi, odáig, hogy tudásra és megvilágosodásra leltem, s kibogozhattam a körém fonódó bonyolult kötelékeket – melyek bizonyos mértékig mindannyiunkat szorítanak, és akadályozzák lehetőségeink teljes kiaknázását.

Az információk, amelyeket megosztok, egyrészt klinikai praxisomban tett megfigyeléseimre, másrészt egy új, izgalmas tudományterületen végzett kutatásomra épülnek. Ez tette lehetővé, hogy „magasabb szintre lépjek” az élet nevű játékban, és erre invitáljam könyvem olvasóit is: felismerni saját belső fényünket, tudatosan növelni elektromos feszültségünket, beragyogni a körülöttünk lévő világot, valamint saját belső fényünk segítségével új megoldásokat találni a régi problémákra magunk és mások számára egyaránt. Ezt pedig úgy érhetjük el, ha megengedjük magunknak az újratöltekezést, követjük vágyainkat, kifejezzük, amit igaznak érzünk, és van bátorságunk az ösztöneinkre hallgatni.

Bár hangterapeuta és kutató vagyok, elsősorban mégis inkább tanár. Mesterdiplomámat integrált oktatásból szereztem, ami kissé talán homályosan hangzik, mégis nagyon jól leírja, mit csinálok. Azt tanítom az embereknek, hogyan függnek össze a dolgok egymással. Diákjaim azt mondják, hogy amint elkezdik elektromos létezőként elfogadni önmagukat, sikerül minden szinten megérteniük az életükben zajló folyamatok és az egészségük közti összefüggéseket. Ezáltal sokkal tudatosabbá válunk az összefüggésekre, és könnyebben tudjuk azonosítani problémáink gyökereit. Egyikük szavaival élve olyan, mintha „végre beleshetnénk a függöny mögé”.

Az alapvető igazság az, hogy magunk vagyunk a fény, amelyet keresünk. Már most is meg vagyunk világosodva, hiszen biológiai valóságunk, hogy fénylények vagyunk a DNS-ünk, a sejtjeink és az egész lényünket betöltő biofotonjaink billióinak mélyéig. Még csontjaink, fizikai testünk legsűrűbb részei is piezoelektromos kristályszerkezetek, melyek nyomás hatására elektromosságot (fényt) termelnek. A minket feltöltő fény pedig ugyanaz, mint a Napot, a csillagokat, a villámot és a szentjánosbogarakat, illetve a kozmosz egészét feltöltő fény. Elektromosan összekapcsolt valóságban lebegő elektromágneses lények vagyunk. Mindennek részleteiről szól ez a könyv, s egyben rávilágít a valóság újfajta megértésére is, ami megváltoztatja az olvasó szemléletmódját és életét, ahogyan az enyémet és sok más társamét is megváltoztatta. Mi, együtt jelentjük a kiutat e látszólag sötét időszakból.

Hatalmasak vagyunk. Sok minden rejlik bennünk. Ami ezt a tudást és létezést akadályozta, csupán egy történet; eltorzult hullámok a térben, amelyek visszahangolhatók tökéletes harmóniájukba. Az áldozati szerep és a küzdelem mítosza és sugárzása keltette zaj alatt valójában egyek vagyunk az egységes mezővel, magával a világegyetemmel – mi vagyunk az univerzum. Ebből a nézőpontból pedig minden lehetséges.

BEVEZETÉS:
Hogyan növeljük elektromos feszültségünket?

A nyugati tudományos gondolkodás úgy tartja, hogy kémiai, mechanikusan működő lények vagyunk. Megjelent azonban egy új paradigma is, amely szerint alapvetően elektromágnesességből és rezgésből állunk. Ez alapján mi – és az otthonunkat jelentő világegyetem – elképzelhetetlenül sokféle frekvencián előforduló fényből, hangból és hullámból épülünk fel.

Úgy úszunk folyamatosan az óriási energiaóceánban, akár hal a vízben. Csak nézzünk körül: minden energia! Minden, amit látunk, része az elektromágneses spektrumnak. Nem csupán a villanykörték, számítógépek és okostelefonok, de a bolygók, állatok, csillagok és teljes galaxisok is – mind-mind elektromos. A könyv lapja, amelyet olvasunk, a szék, amelyben ülünk, a föld a talpunk alatt, a bolygó, amelyen élünk, s az azt felmelegítő nap végső soron nem más, mint különböző frekvenciákon rezgő elektromágneses energia – más szóval elektromosság. Mind-mind energia, frekvencia és rezgés. Érzékelhető univerzumunk minden egyes eleme állandó mozgásban van atomi vagy szubatomikus szinten – még a mozdulatlannak tűnő kövek is.

Ahogy a nagyszerű fizikus, Richard Feynman mondta, „minden ugrál”, vagy ahogy én szeretek fogalmazni, „minden táncol” a pozitív és negatív erők összjátékának köszönhetően, amely ezt az energiamozgást lehetővé teszi.

Ha jobban a mélyére nézünk, nincs is olyan, hogy „főnév”, ugyanis valójában minden folyamat. (Érdekesség, hogy a hopi nyelvben nincsenek is főnevek, így jobban tükrözi világunk alapvetően áramló természetét.) Amikor a rezgések találkoznak, először szinkronizálódnak, majd egyfajta spontán önrendeződéssel közös frekvencián kezdenek rezegni – a fizika ezt rezonanciának nevezi. Ez a rezonancia jelentheti az alapját a tudatosságnak vagy intelligenciának is, amelyről a tudomány egyre inkább úgy véli, hogy az energia, s ezáltal az anyag alapvető jellemzője.

A kvantumfizika, a bioelektronika és egyéb fejlődő tudományágak eredményeinek ellenére, egyértelműen az energia kérdésénél húzódik a határ tudomány és spiritualitás között. Az energiagyógyászatban nincs általánosan elfogadott, sztenderd definíciója az energiának – különösen az úgynevezett finomenergiának, amely a humán energiamezőt és talán különféle sűrűségi formákban minden életet és az univerzumot is alkotja. Világos definíció és kellően érzékeny, megbízható mérőeszközök hiányában ezt az energiát inkább a spiritualitás birodalmába száműzték.

A tudomány és spiritualitás ezen kettőssége azóta zavar, hogy tizenévesen megkezdtem vizsgálódásaimat az egészség és jóllét területein. Én inkább az egységet vallom, és egységben szeretek gondolkodni: inkább az is-is, mint a vagy-vagy fogalomkörében értékelem a dolgokat, a szürke árnyalataiban a fekete és fehér helyett. Ha a tudomány és a lélek kerül terítékre, ideológiai táborokra oszlunk, mindenfélét kijelentünk és jó nagy kavarodást okozunk. De mi az ördögről beszélünk valójában? Netán az is lehetséges, hogy csak különböző szavakat használunk ugyanannak a leírására? Előfordulhat, hogy amit a vallás léleknek és szellemnek, a tudomány energiának nevez, tulajdonképpen egy és ugyanaz? E könyvben azt az elképzelést fejtegetem, hogy elektromágnesesen összekapcsolt világban élünk, és végeredményben minden egyetlen fény, egyetlen elektromosság, egyetlen energiaforrás, egyetlen univerzális mágneses mező, amely a látható és láthatatlan fény összességévé generálja önmagát.

Hangterápiás praxisomban sok-sok éven át kezeltem klienseim fizikai és mentális problémáit az energiamezőjükben, más néven biomezőjükben végzett munkán keresztül. Szkeptikus, örökké kíváncsi elmémnek nem kellett sok idő, hogy hosszadalmas, mélyreható kutatásra ösztönözzön: mégis mi a csudát csinálok? Annyi világos volt, hogy amikor az energiagyógyászattal kapcsolatban említjük ezt a láthatatlan, energiának nevezett dolgot, mindig elektromágneses energiáról beszélünk, szemben annak más megnyilvánulási formáival (mozgási, hő-, kémiai energia stb.). De hát mi is az az elektromágnesesség? Egyszerűen fogalmazva, az elektromos töltéssel rendelkező részecskék mozgása és az ebből az elektromos töltésből létrejövő mágneses mezők. Más szóval, a látható és láthatatlan fény (vagy még másként fogalmazva hang – de erre még visszatérünk) spektruma.

Amikor azonban az elektromossággal kapcsolatos vizsgálódásaimban mélyebbre jutottam, érdekes dologgal találtam szembe magam. Rengeteg zavaros és egymásnak ellentmondó információra bukkantam. Az Institute of Noetic Sciences-nél (Noetikai Tudományok Intézete) úttörőmunkát végző parapszichológus barátom, dr. Dean Radin erre azt mondta: „Eileen, senki sem érti igazán az elektromosságot – szólj, ha mégis találsz valakit, aki igen!” Ha megkérdezzük, mi az elektromosság, a legtöbb ember az iskolában tanult definícióval felel: az elektromosság az elektronok áramlása egy vezetékben. Azonban olyan felfogás is van, amely szerint elektronok nem is léteznek! Más nézet szerint ezek a feltételezett elektronok nem haladnak a váltakozó áramú, zárt áramkörű vezetékben. Egy helyben ugrálnak előre-hátra, miközben az elektromos energia kétirányú mozgással áramlik a vezeték körüli mezőben. Rájöttem, hogy az elektromos áram mező aspektusának eme egyszerű elhagyása fontos részét képezi a megértést (s ezzel a testünk körül mozgó energiamező megértését is) akadályozó problémának.

Vannak azonban egyéb nehézségek is. Először is, az elektromosság nem kizárólag a telefonjaink, számítógépeink és egyéb modern eszközeink vezetékeiben áramlik. Valójában ott van körülöttünk mindenütt, sok olyan dologban is, amelyre nem is gondolnánk, mint a levegő, a nap, a napszél, a villámok, a talpunk alatt húzódó föld, a beleinkben élő baktériumok, és tulajdonképpen az egész testünk, amint azt később látni fogjuk.

Az a feltételezés pedig, hogy az elektromágneses hullámoknak nincs szükségük közegre a terjedéshez, egy másik tényezőt hanyagol el az elektromosság megértésével kapcsolatban. Azt mondják, a fény áthatol az űr vákuumán is. Volt idő azonban, amikor ezt másképp gondolták. A tudományterület első kutatói, például Nikola Tesla, úgy értelmezték az elektromosságot, vagyis a fényt, mint energiát, amely áthalad az éteren – azaz a „tiszta fény világító óceánján”, amely mindent áthat, és amelyen a hullámok keresztülhaladhatnak. Megértettem, hogy ennek az egységes, tiszta potenciálú mezőnek (amelyet részletesebben is megnézünk majd) az elhagyása jelenti az elektromosság természetével és annak természetes környezetünkben való mindenütt jelenlevőségével kapcsolatos bizonytalanság egyik fő okát.

Képzeljük csak el, hogy úgy próbáljuk tanulmányozni az óceán hullámait, hogy nem vesszük figyelembe a vizet, amin áthaladnak! Az elektromossággal kapcsolatos vizsgálatainkban két új halmazállapotot vezetünk be az egyenletbe – a plazmát és az étert –, amelyek segítenek jobban megérteni testünk, elménk és világunk mibenlétét, és végeredményben nagyobb (valódi) hatalmat biztosítanak számunkra.

Az elektromos áramot mozgató erőt elektromos feszültségnek, más néven elektromotoros erőnek nevezzük. Minél magasabb a feszültség, annál erősebb az áram. Testünkben az erősebb elektromos feszültség az jelenti, hogy vezetékeinken több energia halad keresztül, és ragyogóbb a belső fényünk. Ha a szervezetünkön áthaladó feszültség mennyisége csökken, kevesebb energiánk jut testi folyamataink működtetésére. Az alacsony feszültségű állapot pedig végső soron betegséghez és az életerő hanyatlásához vezet.

ELEKTROMOS TEST, ELEKTROMOS EGÉSZSÉG

Bár a tudósok több mint száz éve tanulmányozzák már az emberi bioelektromosságot, az elmúlt évtizedben kifejlesztett technológiák és felfedezések segítségével alkothatunk csak teljesebb képet elektromos testünkről. Szinte havonta látnak napvilágot újabb és újabb tanulmányok, amelyek a test elektromágneses rendszerén – melyet a National Institutes of Health (Nemzeti Egészségtudományi Intézet) egy kutatócsoportja 1994-ben „biomezőnek” nevezett el – végzett saját kísérleteimet is alátámasztják és igazolják.

Néhány hónappal ezelőtt részt vettem egy a maga nemében első, Body Electric (Testi Elektromosság) elnevezésű online konferencián, ahol előadást tartottam a hang elektromos egészségünkre gyakorolt hatásáról, további harminchat előadó mellett, akik más-más témában úttörőmunkát végeznek elektromos természetünk megismerése érdekében. Felvillanyozó volt egy egészségünket és egész világunkat új szempontból megközelítő látásmódot megtapasztalni, ami egyre ismertebbé válik, ahogy mind többen fordulnak az „elektromos gondolkodásmód” felé.

Azt találtam, és ez könyvem alapvetése is, hogy elektromos egészségünk karbantartása sokkal könnyebb, hatékonyabb és jóval szórakoztatóbb, mint a hagyományosan elfogadott kémiai-mechanikus szemléletmód. Hatékonyabb, hiszen elektromos testünk elemi és hétköznapi, így ezen a szinten dolgozva közvetlenül a gyökereknél hatunk. Anatómiánk alaprajza ez, a minta, ami alapján a dolgok megjelennek bennünk. Ha elektromos rendszerünkben sikerül kibogozni a problémákat – főként a fájdalomként, kellemetlen érzésként és rossz szokásként manifesztálódó ellenállásokat és torzulásokat –, fizikai testünk problémái maguktól megoldódnak. Amolyan frappáns, észrevétlenül érkező megoldás ez szenvedéseinkre.

E könyvben sokat taglaljuk majd, hogyan tudunk javítani elektromos egészségünkön az elektromos feszültség növelésével. Amikor magas feszültségen létezünk, elegendő „életerő” jut át a sejthártyáinkon, hogy zökkenőmentes működést biztosítsanak, és nagyobb mennyiségű elektromos töltés generálódjon bennünk. Az akkumulátorban a feszültség a pozitív és negatív végpontok közötti elektromos potenciálkülönbségre utal (más szóval az elektromos töltések közti különbségre). A feszültség növelése azt jelenti, hogy fokozzuk az elektromos töltést a pozitív és negatív végpontok között, így az akkumulátor erősebbé válik. Gondoljunk bele: egy nagyobb feszültségű villanykörte élesebb fénnyel világít, mivel nagyobb elektromos potenciállal rendelkezik.

Lényegében ugyanez történik saját elektromos rendszerünkben is. Testünk a szó szoros értelmében vett akkumulátor. Nagy része sós víz, ami vezeti az elektromosságot. Az összes sejthártyánk töltéssel rendelkezik. Testünk minden szervének és rendszerének saját elektromágneses mezője van. Van egy energiarúd nevű kis eszközöm, egy két végén elektródákkal ellátott, átlátszó cső, melynek elektródáit megfogva zárjuk az áramkört, és a rúd berregni, világítani kezd. Remek szerkezet annak bemutatására, hogy az ember maga is generálja és vezeti az elektromosságot, és az energia csak zárt áramkörön képes áthaladni. Különösen szórakoztató, amikor az emberek körben állva megfogják egymás kezét – ha valaki elengedi a mellette állóét, az áramkör megszakad, és megszűnik a berregés és világítás.

Ha úgy tekintünk biológiai testünkre, mint egy újratölthető akkumulátorra, a töltés és lemerülés egyszerű fogalmait alkalmazhatjuk. Hogy áll akkumulátorunk feszültségmérője? Mi meríti ki és mi tölti fel az embert? Hol kéne lennie a töltési szintnek, hogy optimálisan működjünk? Arra nem nehéz ráérezni, hogy állunk pillanatnyilag, legtöbben azonnal tudjuk a választ. Ahogy azt is hamar felismerjük, hogy sokkal gyorsabban kimerülünk, mint ahogy feltöltődünk. Végezzünk egy gyors próbát: kérdezzük meg magunktól, hol áll saját töltésmérőnk egy egytől százig terjedő skálán! És hol szeretnénk, ha állna?

Biztosan sokan észrevették már, hogy ha a telefon töltöttsége 40 százalék alá esik, utána sokkal gyorsabban lemerül. Ez történik az egészségünkkel is. Van egy határ, amely alá nem szeretnénk kerülni, mert utána sokkal meredekebbé válik a lejtő.

Én szeretem, ha az energiaszintem száz százalék közelében van, ugyanis akkor teljesítek a legjobban, ha tele vagyok energiával. Amint merülni kezd az akkumulátorom, nehezebben koncentrálok és veszítek a hatékonyságomból. Csökken a teljesítményem, és nem hozom az általam elvárt eredményt. Ha azonban feltöltöm az akkumulátort, a testem erős és egészséges, elvégzem a tennivalóimat, tisztán tartom a házat, kezelni tudom a mindennapi stresszt, és vigyázok az egészségemre.

Az évek folyamán több ezer krónikus betegségben szenvedő pácienssel dolgoztam, és némileg megváltozott a felfogásom az olyan elterjedt betegségekről, mint az Epstein–Barr-vírus, a Lyme-kór, a Crohn-betegség okozta fáradtság, fibromyalgia, krónikus fájdalom és hasonlók. Érdemes magunkban átgondolni mindezt! A háttérben az akkumulátor alacsony töltöttsége áll. A természetes, egészséges energiaáramlást akadályozó, fokozott ellenállás következtében csökken a testben az elektromos feszültség. Olyanná válunk, mint egy lemerülő elemtől pislogó zseblámpa, és nincs kellő energiánk feltölteni és megújítani magunkat.

A sok ezer ember energiamezőjében végzett kezelések nyomán megfigyeltem, hogy ezeket a betegségeket mindig alacsony feszültség és elégtelen akkumulátortöltöttség jellemzi. Egyszerűen nincs elegendő energia, életerő. Az ember többet merített le, adott ki magából, mint amennyit kapott és visszatöltött. Sejtjeinknek bizonyos mennyiségű elektromos töltésre van szükségük a sejthártyákon keresztül, hogy regenerálódni tudjanak. A test regenerálja önmagát, ha elég energia áramlik benne. Az energiaáramlás blokkolásakor testünk nem kap megfelelő mennyiségű alapanyagot a regenerálódáshoz és a homeosztázis természetes, energiamegőrző állapotához. Amikor azonban ismét magasabb töltöttségi állapotba kerülünk, természetes öngyógyító intelligenciánk oda irányítja az energiát, ahol arra szükség van.

Az elektromos feszültség mint pH

Már évek óta tanulmányoztam az elektromosságot és a biomezőt, amikor megismerkedtem dr. Jerry Tennant munkáival. Itt találkoztam először a gondolattal, hogy az alacsony pH ugyanaz, mint az alacsony elektromos feszültség. A „pH egyenlő feszültség” elképzelés jelentette számomra a mindent helyrebillentő mérföldkövet. Kémiai szempontból megközelítve az egészséget, nagyjából annyit tehetünk a pH megváltoztatásáért, hogy zöld színű zöldségeket eszünk, méregtelenítő és tisztító kúrákat tartunk, illetve táplálékkiegészítőket fogyasztunk. Ha viszont elektromágneses szempontból közelítjük meg a kérdést, számtalan lehetőségünk van feszültségünk növelésére (a későbbiekben ezekre részletesen kitérek).

Ez azt jelenti, hogy a szigorú diétán és a marokszám szedett étrend-kiegészítőn kívül más módszer is akad az egészség megőrzésére és a betegségek elkerülésére. Elektromos szempontból minden ilyen új eszköz rendelkezésünkre áll, hogy egészségesek legyünk és megbirkózzunk a problémáinkkal. Hihetetlenül izgalmas ez számomra, aki sosem voltam megszállott zöldségfogyasztó.

Dr. Tennant, aki szemészeti praxisa mellett hivatásos homeopataként és alternatív gyógyítóként is tevékenykedik, illetve a Healing is Voltage című könyv szerzője, úgy véli, a gyógyulás legfontosabb aspektusa az, hogy a test képes legyen új, megfelelően működő sejtek létrehozására. Sejtjeink reprodukciójánál hibátlan rezgési alapmodellre van szükség, hogy tudják, mi a feladatuk és hogyan kell azt végrehajtaniuk.

Tennant azt állítja, hogy a pH, azaz feszültség, meghatározó szerepet játszik a sejtregeneráció folyamatában. Szervezetünk folyamatosan használódik el életünk során, és új sejtek létrehozásával tudunk regenerálódni. Szüntelenül ez történik. Bélhámunk sejtjei mindössze három hete, a bőrünké hat hete, az idegrendszerünké nyolc hónapja születtek. Elsősorban a sejtmegújulás révén maradunk egészségesek, és gyógyítjuk meg sebeinket és betegségeinket – ha pedig elveszítjük ezt a képességet, akkor jönnek az egészségügyi problémák és az idő előtti öregedés. Ha testünknek nincs elegendő energiája új sejteket létrehozni, a beteg szervek képtelenek önmagukat regenerálni, meggyógyítani. Az elektromos feszültség csökkenésével beindul az entrópia, hiszen nincs meg a kellő életerő a szervezet helyes működéséhez.

És itt lép be a képbe a pH. Testünk úgy van tervezve, hogy a savasság és lúgosság optimális egyensúlyban legyen benne, valamint nagyjából -50 mV-os (millivolt) optimális feszültséggel működjön. Sejtjeink enyhén lúgos közegben funkcionálnak optimálisan, körülbelül 7,35 és 7,45 pH-érték között, és -25 mV feszültséggel a sejthártya két oldala közt. Ha egy sejt valamiért stresszes, leromlott állapotba kerül, szüksége van a test ideális -50 mV-os elektromos feszültségére a regenerálódási folyamat beindulásához, írja Tennant. Nála olvashatjuk azt is, hogy a sejtek működési feszültsége -25 mV (7,45 pH), ugyanakkor új sejt alkotásához -50 mV-ra van szükség.

Ha a pH/feszültség ez alá csökken, kezdenek elszaporodni a szabad gyökként ismert molekulák. Ezek instabil, elektronhiányos atomok. Alacsony feszültségű környezetben jelennek meg, ahol nincs elegendő elektromos energia, és csak még savasabb/alacsonyabb feszültségű állapotot idéznek elő. Minden méreganyag elektrontolvaj, vagyis szabad gyök. Tennant azért használja az elektrontolvaj kifejezést, mert e molekulák elektronhiányosak, s ezt onnan igyekeznek pótolni, ahonnan éppen tudják – vagyis a sejtjeinktől! (Az antioxidáns ezzel szemben olyan molekula, amelynek plusz [számára fölösleges] átadható elektronja van, épp ezért nagyon hasznos számunkra.) Sejtjeinknek szükségük van az elektronokra a helyes működéshez. Ha egy sejt elektronjait ellopják, az megsérül vagy elpusztul. A legújabb kutatások szerint a rákos sejtek részben úgy szaporodnak, hogy a környező sejtektől elektromosságot lopnak el, ami további betegségeket és regressziót okoz.

Tehát, amikor azt mondják, hogy a megbetegedések savas kémhatás következtében alakulnak ki, akkor az elektromosság nyelvén valójában arról van szó, hogy a betegség alacsony töltöttségi állapotban jön létre, amikor a szervezet legyengül és elszaporodnak az elektrontolvajok, így végül entrópia, hanyatlás és rossz egészségi állapot alakul ki.

Hozzám hasonlóan Tennant is megfigyelte, hogy a betegségek nagy része érzelmi szinten kezdődik. Az érzelmek a testben és a körül mágneses mezők, illetve ezzel összefüggésben a test különböző részein rejtőző molekulák formájában tárolódnak. Ha az ember sok, régóta elnyomott érzelmet őriz az adott szervében, illetve a biomező valamely részén, az ellenállást és stresszt okoz, és megnehezíti az elektromos áramlást. Egészségünk helyreállítása érdekében, elektromos szempontból, az első teendő megvizsgálni az áramköreinket elzáró és az egészséget, vitalitást jelentő természetes energiaáramlást blokkoló érzelmi rezgésmaradványokat.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-1-266-3778

00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen